Brandstofpryse gaan skerp stygArgieffoto. Paul Joubert, senior navorser by die Solidariteit Navorsingsinstituut (SNI), het Dinsdag aan Maroela Media gesê die rand het tot dusver in Mei ietwat swakker, op gemiddeld R15,15, teen die dollar verhandel as die gemiddeld tydens April toe dit sowat R14,65 was. “Die afgelope week se skerp verswakking tot meer as R15,80 dra ook hiertoe by. Terselfdertyd het internasionale dollarpryse van petroleumprodukte gedurende Mei tot dusver gestyg tot vlakke hoër as die gemiddeld vir April, diesel meer as petrol. Hierdie twee faktore saam beteken dat brandstofpryse op 1 Junie beduidend gaan styg.” Volgens Joubert sal die prys van petrol, sowel 95- as 93-oktaan-petrol, na verwagting met sowat 50c per liter styg, terwyl die groothandelprys van diesel met sowat 75c per liter behoort te styg. Dit sal die kleinhandelprys van 93-oktaan-petrol in Gauteng op R12,94 per liter te staan bring, en die groothandelprys van diesel met 0,05%-swawelinhoud in Gauteng op R11,28 per liter. “Ondanks die verwagte styging in die pryse op 1 Junie sal die brandstofpryse steeds laer wees as verlede jaar. Vir petrol sal dit steeds 14c per liter goedkoper as in Junie verlede jaar wees en vir diesel 39c goedkoper as in Junie verlede jaar.” Soos op die grafiek gesien kan word, sal die pryse ook steeds beduidend laer wees as die hoogtepunte wat vroeg in 2014 bereik is: Grafika: Paul Joubert